b'\n_START_ARTICLE_\nPitk\xc3\xa4 marssi\n_START_PARAGRAPH_\nPitk\xc3\xa4 marssi (perinteiset merkit: \xe9\x95\xb7\xe5\xbe\x81, pinyin: Ch\xc3\xa1ngzh\xc4\x93ng) oli Kiinan kommunistien vet\xc3\xa4ytyminen taisteluista Kuomintangia  vastaan Shaanxiin. Siit\xc3\xa4 on muodostunut keskeinen osa kiinalaisen kommunismin tarinaa._NEWLINE_Otto Braunin, Qin Bangxianin ja Zhou Enlain johtamat Jiangxin neuvoston armeijat olivat romahtamassa taisteluissa T\xc5\xa1iang Kai-\xc5\xa1ekin joukkoja vastaan Jiangxissa lokakuussa 1934. Kommunistit vet\xc3\xa4ytyiv\xc3\xa4t motista pohjoiseen ja siirtyiv\xc3\xa4t 6\xc2\xa0000\xe2\x80\x939\xc2\xa0600 kilometri\xc3\xa4 Shaanxiin._NEWLINE_Vuonna 1934 kommunisteilla oli vahva tukikohta Jiangxissa, joka oli teollisuuslaitoksineen kommunistien vahvinta tukialuetta.  T\xc5\xa1iang Kai-\xc5\xa1ekin  kansallinen vallankumousarmeija kuitenkin piiritti koko Jiangxin pyrkimyksen\xc3\xa4\xc3\xa4n n\xc3\xa4lkiinnytt\xc3\xa4\xc3\xa4 kommunistit. Kommunistien armeija p\xc3\xa4\xc3\xa4tti vet\xc3\xa4ytymisen olevan tuhoa parempi vaihtoehto._NEWLINE_Pitk\xc3\xa4n marssin aloitti ensimm\xc3\xa4inen divisioona 1934. Toinen ja nelj\xc3\xa4s j\xc3\xa4ttiv\xc3\xa4t rintaman ja l\xc3\xa4htiv\xc3\xa4t marssille 1934 ja 1935. Vuonna 1936 joukot tapasivat Koillis-Shaanxissa sis\xc3\xa4-Kiinassa. Kuukausien matkan j\xc3\xa4lkeen ja Kuomintangin hy\xc3\xb6kk\xc3\xa4ysten j\xc3\xa4lkeen kommunistit k\xc3\xa4rsiv\xc3\xa4t valtavat menetykset. Ensimm\xc3\xa4isen divisioonan matkalle l\xc3\xa4hteneist\xc3\xa4 86\xc2\xa0000:sta 7\xc2\xa0000 saapui perille._NEWLINE_Shaanxista kommunistit jatkoivat taistelua viisitoista vuotta, liittoutuivat v\xc3\xa4lill\xc3\xa4 Kuomintangin kanssa japanilaisia vastaan, ennen kuin ly\xc3\xb6ty Kuomintang vet\xc3\xa4ytyi Taiwanin saarelle.'